**PLA DE XOC DAVANT LA CRISI DEL COVID19**

* **Intervenir la totalitat dels recursos sanitaris privats i posar-los al servei de l'interès general.** Injecció de diners i mitjans per tal de prevenir el col·lapse del sistema sanitari.
* **Obertura de les plantes d'hospitals públics tancades per les retallades.** Amb el compromís de manteniment posterior per recuperar els nivells de qualitat previs a la crisi financera i que avui es demostren imprescindibles.
* **Moratòria del pagament del lloguer.** Cal paralitzar el cobrament de rendes immobiliàries i alleugerir l'asfíxia de la població, en un context en el qual l'economia comença a paralitzar-se i els ingressos a disminuir.
* **Moratòria dels pagaments hipotecaris.** Cal paralitzar el cobrament de deutes i d'interessos per part de les entitats financeres a individus, famílies i petits comerços.
* **Paralització dels desnonaments.** Paralització dels desnonaments així com de tots els procediments judicials que pugin acabar en desnonament.Especialment en un context com l'actual, en el qual no es pot afegir més pressió a les meses d'emergència municipals, ja normalment saturades.
* **Cobertura del 100% del salari.** Incloent-hi els complements de les treballadores afectades pel virus o en confinament preventiu, sota el mateix tractament que un accident laboral. Que les mútues es facin càrrec del cost econòmic, no la Seguretat Social.
* **Cobertura econòmica de les cures**. Cobertura del 100% del salari com a mesura excepcional per aquelles treballadores i treballadors que no puguin assistir al seu lloc de treball, per fer-se càrrec de terceres persones afectades pel virus, convalescents o afectades pel tancament dels centres educatius, de les residències de gent gran i dels centres de dia. De
* **Aturar tots els EROs o ERTEs** que la patronal hagi iniciat o pretengui iniciar durant aquest període d'emergència.
* **Pla de suport a les treballadores i treballadors per compte propi**. Exempció del pagament de la quota d'autònoms i cobertura econòmica per totes aquelles persones que no puguin desenvolupar les seves tasques laborals per motius de confinament, malaltia o per fer-se càrrec de terceres persones afectades directament o indirectament pel virus.
* **Programa d'informació a la població.** Informació diària, didàctica, clara i rigorosa de la situació real, d'obligat compliment per tots els mitjans de comunicació de masses, per calmar a la població i confrontar les fakes news i informacions confuses i alarmistes.